Heger, Eduard, predseda vlády SR (2022-04-28):
Ďakujem veľmi pekne, pán predsedajúci. Vážený pán poslanec, teda dovolím si zodpovedať vaše otázky. Nie, nemám taký pocit. A dokonca musím povedať, že som v intenzívnom kontakte s mnohými veriacimi, veď nakoniec som členom aj spoločenstva, čo je o mne dobre známe, takže áno, som, som v kontakte s mnohými veriacimi, a musím povedať, že chcem sa z tohto miesta aj poďakovať mnohým veriacim, ktorí mi píšu, že sa za mňa modlia, ja sám sa každý deň, samozrejme, modlím a som vďačný za to, že, že teda ma povzbudzujú v tejto funkcii, a tak by som povedal, držia mi palce, modlia sa za mňa, ale nielen za mňa, ale za celé Slovensko a je to také, myslím si, že veľmi pekné gesto. A je to aj veľmi dôležité, lebo naozaj žijeme bezprecedentné a historické časy. Veď keď si len zoberieme samotný fakt, že začalo to vlastne pandemickou krízou a vzápätí na to sme boli svedkami ekonomickej krízy, do ktorej prišla potom energetická kríza, a vlastne ako posledná sme, žiaľ, sa dostali do situácie vojny, čo nikto nečakal, že by sme v 21. storočí mohli, mohli zažívať, tak sú to veľmi, veľmi vážne časy, ktoré, na ktoré nikto asi nedokázal byť ani pripravovaný, hovorím to aj v tom kontexte, že si uvedomujem, ako často sme za posledné dva roky, avšak tak to je aj správne, chodili ako členovia vlády na rôzne štátne sviatky, na rôzne pamätníky a rozprávali sme a spomínali sme na obete, či už druhej svetovej vojny, alebo iných udalostí dramatických, ktoré sme na Slovensku zažili, a zrazu tu dnes čelíme situácii, kde u našich susedov prebieha práve takáto a ešte aj krutejšia vojna. Takže z tohto pohľadu sa chcem poďakovať podpore všetkým, ktorí sa za mňa modlia a mi aj o tom píšu a vyjadrujú mi túto podporu. Keď sa rozprávame o zdravotníctve, alebo teda o pánovi ministrovi a o zdravotníctve, chcel by som opäť z tohto miesta poďakovať aj, aj Marekovi Krajčímu, ktorý nastúpil do veľmi ťažkej situácie ako minister zdravotníctva, a treba si uvedomiť, že, treba si uvedomiť, že naša vláda vlastne nastupovala do obdobia pandémie. Už vtedy vlastne pandémia vrcholila a som rád, že naša vláda bola schopná naozaj v priebehu pár dní, myslím, že päť dní, sme predstavili veľkú pomoc aj ekonomickú vlastne našim občanom, vďaka ktorému sme pandémiu zvládli výrazne, výrazne lepšie, ako zvládli iné vlády krízy, ktorým Slovensko čelilo, a vieme, že pandémia bola najväčšia kríza aj tým nástupom, aj tým rozsahom, však preto sme aj investovali do pomoci občanom v rôznych formách 10 mld. eur, no a som rád, že sa nám podarilo zachrániť desiatky tisíc pracovných miest, že sa nám podarilo udržať spotrebu obyvateľstva práve skrze túto pomoc. No ale aby som teda prešiel späť k zdravotníctvu. Tak zdravotníctvo, treba si uvedomiť, v akom stave sme ho preberali, nehovoriac o tom, že bola pandémia, pretože zdravotníctvo desiat... dlhé roky, dlhé roky za vlád Roberta Fica a Petra Pellegriniho zaznamenávalo viacero takých závažných parametrov. Prvé, bol to odliv personálu, čiže to bola, či už sú to sestry, alebo lekárov. Keď si zoberiete aj čísla, ktoré boli zverejnené, tak práve ten odliv počas pandémie bol najnižší a po nástupe našej vlády bol tento odliv najnižší. Na druhej, ďalšia vec, chátranie a úpadok zdravotníctva z hľadiska vybavenia. Veď vidíme, v akom... práve preto sme aj my v pláne obnovy jednoznačne povedali, že zdravotníctvo bude priorita, ktorú si ako krajina vlastne zvolíme, takže sme investovali do toho, že, povedali sme, musíme dobehnúť tento dlh aspoň tak, ako sa dá, a zainvestujeme vlastne do zdravotnej starostlivosti, či už ambulantnej, alebo akútnej v podobe nemocníc. Takže to bola vizitka vlastne predchádzajúcich vlád, ktoré v tých najlepších časoch neboli schopné investovať do zdravotníctva, a my v týchto ťažkých časoch sme jasne povedali, áno, musíme investovať do infraštruktúry. Zároveň práve v týchto ťažkých časoch, keď sme museli vynaložiť aj veľkú pomoc, a chceli sme vynaložiť pomoc obyvateľom, tak sme, prirodzene, sa zvýšilo zadlženie Slovenska, ale aj tam vidíme, že keď si zoberiete čistý dlh a nárast čistého dlhu, tak práve vlády Roberta Fica, ktoré v roku 2008 – ’9 zaznamenávali krízu, tak nárast čistého dlhu, bol, myslím, že v roku 2009: 8,2 % a, myslím, že 5,4 %, ale neviem, nepamätám si to takto presne z hlavy, v roku 2010 my sme zaznamenali nárast dlhu oproti okolo 6 %, myslím, že v roku 2020, a niečo cez necelé 2 % v roku 2021, čo jasne ukazuje, že sme omnoho efektívnejšie hospodárili. A áno, ja si uvedomujem veľmi dobre všetky tieto nedostatky, ktoré zdravotníctvo má, ale je kľúčové, aby sme, a myslím si, že to robíme, aby sme prinášali tie systémové riešenia, a preto aj ďakujem tomuto plénu, tým poslancom, ktorí schválili optimalizáciu sietí nemocníc ako kľúčovú reformu na to, aby sme zvýšili zdravotnú starostlivosť, lebo to je, to je naozaj historická vec, po 17 rokoch sa... (Prerušenie vystúpenia predsedajúcim.)